መላ ያጣው የዋጋ ጭማሪ -በደሴ፡፡
ባሕር ዳር፡ መጋቢት 14/2012 ዓ.ም (አብመድ) ምክንያት አልባ የዋጋ ጭማሪ፤ የመግዛት አቅምን የሚገዳደር ገበያ፡፡ በዝቅተኛ ደረጃ የሚኖረውን የኅብረተሰብ ክፍል የፈተነ የሕይወት ዑደት፡፡ የውስኖች ስግብግብነት የሚገዳደረው ኑሮ፡፡ የእሴት አልባ ደላሎች ሸፍጥ እና ልዩነት ፈጣሪነት፡፡ ሲያልፍ የሚያስተዛዝብ መስተጋብር፡፡ ለከተማዋ ሥም እና ዝና የማይመጥን ድርጊት፡፡ አሉባልታ የሚንጠው የንግድ ልውውጥ፡፡ እነዚህ ሁሉ ሰሞንኛ የደሴ ከተማ ትዝብት ናቸው፡፡ከተቋቋሙበት ዓላማ ጋር የማይውሉ የኅብረት ሥራ ማኅበራት፣ ሰብዓዊነት የማይሰማቸው ሕገ ወጥ ደላሎች እና ችግሩን እንዳላዬ የሚያልፍ የመንግሥት መዋቅር ለከተማው ማኅበረሰብ አራት ባለሰንበር አለንጋ ሆነውበታል፡፡ ደሴም ምክንያት አልባውን የዋጋ ጭማሪ በሆደ ባሻነት ትአብመድ በከተማዋ ስለሚታየው ወቅታዊ የዋጋ ጭማሪ ከሻጭ እስከ ሸማች፤ ከማኅበራት እስከ መንግሥት፣ ከነዋሪ እስከ ምጣኔ ሀብት አስተማሪ ይህ ሁሉ ስለምን ሆነ? ሲል አነጋግሯል፡፡“የዋጋ ጭማሪው ሸምቶ መጠቀም እስከማይቻልበት ደረጃ ደርሷል” ያለን የከተማዋ ነዋሪ ይማም መሐመድ በተለይም በመሠረታዊ የፍጆታ ሸቀጦች ላይ የሚስተዋለው የዋጋ ጭማሪ ምክንያት አልባ እንደሆነ ነገሮናል፡፡ በከተማዋ ውስጥ የተለያዩ የኅብረት ሥራ ማኅበራት ቢኖሩም አቅርቦታቸው ፍትሐዊ ካለመሆኑ በዘለለ ከተቋቋሙበት ዓላማ ውጭ በትርፍ ላይ የተመሠረቱ መስለዋል ሲል ተችቷል፡፡ትንሽ ትርፍን እንደኪሳራ በመቁጠር ውስን ስግብግብ ነጋዴዎች ከእጥፍ ያለፈ ትርፍ መፈለግ፣ የመንግሥት የመቆጣጠር ቸልተኝነት እና ሕገ ወጥ ደላሎች የሚመሩት የንግድ ሥርዓት ለዋጋ ንረቱ ምክንያቶች መሆናቸውን አስተያየት ሰጭዎቹ ገልጸዋል፡፡